Aksel Hennie brøt seg inn og hoppet fra 10-meteren
Skuespilleren meldte selv om den fuktige kvelden på Twitter og Instagram med teksten «Oslo Summer Night - Frognerbadet 04.30 #GodGammelDødsFraTiern». VG får bekreftet at Hennie er mannen som hopper på dette bildet. Innlegget hadde i ettermiddag 197 «likes» på Instagram. Kjente artister som Magnus Eliassen og Guri Schanke har allerede uttrykt sin begeistring for stuntet på bildedelingstjenesten.Nattbadet fant sted 04.30 og ifølge politiet og vaktselskapet var det rundt 20 personer på nattbadnachspielet. Da politiet kom til stedet var alle forsvunnet. VG har vært i kontakt med Aksel Hennie, som ikke ønsker å kommentere saken. Hendelsen føyer seg inn i en lang rekke av innbrudd i Frognerbadet. Politioverbetjent Linn Rosenlund sier til VG at de ser alvorlig på episodene inne på Frognerbadet om natten. - Man kan jo bare tenke seg hvis en gjeng berusede mennesker hopper oppå hverandre fra 10-meteren. Man kan bli svimeslått og drukne. Det er for sent når det skjer dødsulykker, advarer hun. Rosenlund mener at Frognerbadet ikke har sikret badeanlegget tilstrekkelig for innbrudd. - Hvis det er mulig å klatre over gjerdet, så er det ikke godt nok, sier politioverbetjenten, som ikke vil ettergå helgens hendelse hvor Hennie var involvert. - Det har vi ikke kapasitet til. Politiet har tidligere rykket ut for å bistå vekterne ved en rekke anledninger. Flere har fått muntlige pålegg.Flere av personene som var inne på natten skal ha oppført seg truende og voldelig overfor vekterne. Det var også flere som slo mot vekterne med skateboard, ifølge Metro Garda, selskapet som har ansvaret for vaktholdet i Frognerbadet. Driftsleder Trond Andreassen forteller at de bortviser mellom 40 og 60 personer hver kveld når det er varmt i været. Han advarer nå mot å bade i beruset tilstand uten badevakter. - Folk har kommet inn med narkotika og alkohol. Når det er slike rusmidler involvert kan det jo helt klart oppstå alvorlige sitasjoner. Vi er livredd for at folk skal falle og slå seg, og i verste fall drukne, sier Andreassen, som mener at vaktholdet til badeanlegget nå må bedres.Ifølge bestemmelsene i straffeloven er det en strafferamme på opptil tre måneder fengsel eller bøter for lovbruddet - dersom nattbaderne ikke fjerner seg etter påbud fra politiet. Seniorkonsulent Anne Sofie Durkis i Bymiljøetaten i Oslo kommune advarer også på det sterkeste. - Vi oppfordrer publikum til å ikke ta seg inn på området når det er stengt. Dette med tanke på egen sikkerhet og at vi som kommune kan bruke ressursene på økt vakthold og høyere gjerder, sier hun.
Natt til søndag tok Aksel Hennie og en gjeng på rundt 20 stykker seg inn på Frognerbadet og hadde nachspiel.